open-index/open-wikipedia-markdown huggingface dataset:
USS Maratanza (1861)

Το **USS ''Maratanza'' (1862)** ήταν ατμόπλοιο που αποκτήθηκε από το Ναυτικό της Ένωσης κατά τον Αμερικανικό Εμφύλιο Πόλεμο. Χρησιμοποιήθηκε από το Ναυτικό της Ένωσης ως κανονιοφόρος που περιπολούσε τα σημεία που έπλεαν πλοία της Συνομοσπονδίας αποτρέποντας το εμπόριο της με άλλες χώρες.

Το ξύλινο ατμόπλοιο *Maratanza*, κατασκευάστηκε στο Ναυπηγείο της Βοστώνης το 1861, καθελκύστηκε στις 26 Νοεμβρίου του 1861 και τέθηκε σε υπηρεσία στις 12 Απριλίου 1862 στη Βοστώνη υπό τη διοίκηση του Γκουστάβους Σκοτ.

## Υποστήριξη στην Εκστρατεία της Χερσονήσου
Αμέσως μετά τη στιγμή που τέθηκε σε υπηρεσία, το *Maratanza* χρησιμοποιήθηκε προς υποστήριξη της Εκστρατείας της Χερσονήσου του Τζορτζ Μακλέλαν, επιχειρώντας στους ποταμούς Γιορκ και Τζέιμς από τον Απρίλιο έως τον Σεπτέμβριο του 1862. Αφού συμμετείχε στην κατάληψη του Γιόρκταουν στις 3 Μαΐου 1862, το *Maratanza* χρησιμοποιήθηκε σε διάφορα σημεία. Ενώ βρισκόταν εν πλω στις 4 Ιουλίου 1862 ενεπλάκη και κατέλαβε το ατμόπλοιο CSS ''Teaser'' των Συνομόσπονδων στο Χόξολ.

## Αποκλεισμός της ακτής της Καρολίνας
Μετά την κατάρρευση της Εκστρατείας της Χερσονήσου, το *Maratanza* αποχώρησε από το Χάμπτον Ρόουντς στις 15 Σεπτεμβρίου για να πραγματοποιήσει αποκλεισμό στο Ουίλμινγκτον της Βόρειας Καρολίνας, ανοίγοντας πυρ κατά του Οχυρού Κάσγουελ στις 25 Σεπτεμβρίου 1862. Παρέμεινε εκεί εκτελώντας περιπολίες εν μέσω της συμπλοκής, καταλαμβάνοντας το ιστιοφόρο *Express* μαζί με το USS ''Chocura'' στα ανοιχτά των ακτών της Νότιας Καρολίνας στις 4 Μαΐου 1863. Επίσης κατέλαβε το ιστιοφόρο *Ceres* στο Σμιθς Άιλαντ στις 7 Δεκεμβρίου 1863.

## Βομβαρδισμός του Οχυρού Φίσερ
Καθώς οι δυνάμεις της Ένωσης συγκεντρώθηκαν για να κινηθούν κατά του Ουίλμινγκτον, το *Maratanza* συμμετείχε στον βομβαρδισμό του Οχυρού Φίσερ στις 24 και 25 Δεκεμβρίου 1864. Το *Maratanza* κατέλαβε τα ατμόπλοια *Stag* και *Charlotte* στις 20 Ιανουαρίου 1865. Συμμετείχε στον βομβαρδισμό και την κατάληψη του Οχυρού Άντερσον στη Βόρεια Καρολίνα στις 19 Φεβρουαρίου 1865, ανοίγοντας τον δρόμο προς το Ουίλμινγκτον. Τον Μάρτιο του 1865, ο Στρατηγός Ουίλιαμ Τεκάμσε Σέρμαν βρισκόταν στο Φαγιέτβιλ της Βόρειας Καρολίνας όπου πληρώματα από το *Maratanza*, άλλες δύο κανονιοφόρους και το USS ''Eolus'' συναντήθηκαν μαζί του, αποτελώντας δίαυλο επικοινωνίας μεταξύ της θέσης του Σέρμαν και της ακτής.

## Πορεία μετά τον πόλεμο
Μετά το τέλος του πολέμου τον Απρίλιο του 1865, το *Maratanza* αποδεσμεύθηκε από τον ναύσταθμο στον ποταμό Κέιπ Φίαρ τον Ιούνιο του 1865 και διατάχθηκε να κινηθεί βόρεια, φτάνοντας στο Ναυπηγείο του Πόρτσμουθ στο Κίτερυ του Μέιν στις 18 Ιουνίου 1865, αποχωρώντας από την υπηρεσία στις 21 του ιδίου μήνα. Παρέμεινε στο ναυπηγείο μέχρι τον Αύγουστο του 1868 όταν πωλήθηκε στην εταιρεία A. B. & C. W. Lewis. Στη συνέχεια επιχείρησε ως κανονιοφόρος του Πολεμικού Ναυτικού της Αϊτής υπό τα ονόματα *Salnave* και *Union*.

## Δείτε επίσης
* Αμερικανικός Εμφύλιος Πόλεμος
* Πολεμικό Ναυτικό των ΗΠΑ

## Παραπομπές


## Εξωτερικοί σύνδεσμοι
* USS Maratanza (1862-1868)

Κατηγορία:Αμερικανικός Εμφύλιος Πόλεμος
Κατηγορία:Πολεμικά πλοία των ΗΠΑ
Βουαντίσουαφ Σκονέτσκι

Ο **Βουαντίσουαβ Σκονέτσκι** (*[[λατινικό αλφάβητο]] : Władysław Skonecki*) , (Τομσκ, Σοβιετική Ένωση, 13 Ιουλίου 1920 - Βιέννη, Αυστρία, 12 Ιουνίου 1983), ήταν Πολωνός αθλητής της αντισφαίρισης.

Ήταν πέντε φορές πρωταθλητής Πολωνίας. Συμμετείχε στο Ρολάν Γκαρός και το Γουίμπλετον στο απλό από το 1947 έως το 1961, και το 1962 για μία και μοναδική φορά στο Αμερικανικό όπεν. Ανάμεσα σε άλλα τουρνουά ήταν  νικητής στο Μόντε Κάρλο το 1953 νικώντας στον τελικό ενάντια στον Γιάροσλαβ Ντρόμπνι, έχασε στον τελικό του Διεθνούς Γερμανικού πρωταθλήματος το 1955, στο Πρωτάθλημα αντισφαίρισης Ανατολικής Μεσογείου ήταν δεύτερος στο διπλό το 1952 με συμπαίκτη τον Ζιλ ντε Κερμαντέκ.

Στο κύπελλο Ντέιβις αγωνίστηκε με την Πολωνία από το 1947 έως το 1962 σε 10 διοργανώσεις με ρεκόρ 26 νίκες και 20 ήττες.

## Παραπομπές


Κατηγορία:Πολωνοί αθλητές της αντισφαίρισης
Κάρολος Αντώνιος Αύγουστος του Σλέσβιχ-Χόλσταϊν-Σόντερμπουργκ-Μπεκ

Ο **Κάρολος Αντώνιος Αύγουστος**, δανικά Karl Anton August (10 Αυγούστου 1727 - 12 Σεπτεμβρίου 1759) από τον Οίκο του Μπεκ/Γκλύξμπουργκ ήταν πρίγκιπας του Σλέσβιχ-Χόλσταϊν-Σόντερμπουργκ-Μπεκ.

## Βιογραφία
Ήταν ο μόνος γιος του Πέτρου Αυγούστου, δούκα του Σλέσβιχ-Χόλσταϊν-Σόντερμπουργκ-Μπεκ και της Σοφίας, κόρης του Φίλιππου, λαντγράβου της Έσσης-Φίλιππσταλ.

Στη μάχη του Κούνερσντορφ το 1759 τραυματίστηκε βαριά και απεβίωσε σε ηλικία 32 ετών. Το 1774 ο πατέρας του έγινε δούκας του Σλέσβιχ-Χόλσταϊν-Σόντερμπουργκ-Μπεκ, αλλά απεβίωσε το επόμενο έτος· τον διαδέχθηκε ο εγγονός αυτού Φρειδερίκος Κάρολος Λουδοβίκος.

## Οικογένεια
Νυμφεύτηκε το 1754 την εξαδέλφη του Καρλόττα, κόρη του Αλβέρτου Χριστόφορου κόμη του Ντόνα-Σλόντιεν ιν Λάιστεναου, και είχε τέκνο:
* Φρειδερίκος Κάρολος Λουδοβίκος 1757-1816, δούκας του Σλέσβιχ-Χόλσταϊν-Σόντερμπουργκ-Μπεκ

## Πρόγονοι

## Πηγές
* Huberty, Michel (1994). L'Allemagne dynastique: Les quinze Familles qui on fait l'Empire. p.&nbsp;166. ISBN 978-2-901138-07-5.
* Laubert, Manfred (1900). Die Schlacht bei Kunersdorf am 12. August 1759 (γερμ.), Mittler. OCLC 823779178.

## Παραπομπές


Κατηγορία:Οίκος του Όλντενμπουργκ
Ματθίλδη του Κβέντλινμπουργκ

Η **Ματθίλδη του Κέντλινμπεργκ** (*Mathilde*, αρχές του 955 - 7/8 Φεβρουαρίου 999) ήταν η πρώτη πριγκίπισσα-ηγουμένη του Κέντλινμπεργκ, Μητροπολίτισσα και μία από τις πιο ισχυρές γυναίκες του 10ου αιώνα καθώς ήταν μία από τις τρεις *dominae imperiales* (κυρίαρχες αυτοκράτειρες) της Σαξονίας. Ήταν η κόρη του Όθωνα Α΄ της Γερμανίας και της δεύτερης συζύγου του, Αδελαΐδας της Ιταλίας, και ξαδέρφη της συγγραφέα Ροσβίτα.

## Λαμβάνοντας το πέπλο
Η γιαγιά της, Ματθίλδη του Ριγκενχάιμ, ίδρυσε τη Μονή Κέντλινμπεργκ το 936 και έγινε η πρώτη ηγουμένη της. Τον Απρίλιο του 966, σε μια μεγάλη τελετή που ζήτησε ο πατέρας της, η εντεκάχρονη Ματθίλδη και η ομώνυμη εκ πατρός γιαγιά της αναγνωρίστηκαν ηγουμένες από όλους τους επισκόπους και τους αρχιεπισκόπους της Αγίας Ρωμαϊκής Αυτοκρατορίας. Όπως οι περισσότερες ηγουμένισσες της εποχής κατείχε μεγάλη εξουσία καθώς μπορούσε να κόψει δικό της νόμισμα, διατηρούσε δικό της στρατό και συμμετείχε στα αυτοκρατορικά συμβούλια ενώ κατείχε τον τίτλο της *Metropolitana*, δηλαδή μητροπολίτισσα, που της έδινε εξουσία πάνω σε όλους τους επισκόπους, τίτλος που κανονικά δινόταν μόνο σε άντρες.

## Αντιβασιλεία
Ένα χρόνο αφού έγινε μοναχή, η γιαγιά της πέθανε και η Ματθίλδη έμεινε το μοναδικό μέλος της Οθωνικής Δυναστείας στο βασίλειο, όταν ο πατέρας της και ο αδελφός της Όθων πήγαν στην Ιταλία. Έτσι, η αποστολή της ήταν να εκπροσωπεί τη δυναστεία της και να κυβερνά τη Σαξονία σε μια ιδιαίτερα δύσκολη κατάσταση.

Ως αντιβασίλισσα, η Ματθίλδη πραγματοποίησε μια σύνοδο στο Ντόρνμπερκ. Η σύνοδος είχε μεταρρυθμιστικό χαρακτήρα και αφορούσε την εκκλησία της Γερμανίας.

Το 985 έλαβε χώρα μια αυτοκρατορική Συνέλευση (Diet) στο αββαείο της, που ονομάστηκε Συνέλευση των Ισχυρών Γυναικών, διότι οργανώθηκε με πρωτοβουλία των ισχυρότερων γυναικών της εποχής και προήδρευαν οι αυτοκράτειρες Αδελαΐδα και Θεοφανώ καθώς και η ίδια η Ματθίλδη. Στη Συνέλευση ο Ερρίκος ο Εριστικός αμφισβήτησε το δικαίωμα του ανιψιού της Ματθίλδης να διαδεχθεί τον πατέρα του. Η Ματθίλδη κατάφερε να νικήσει επιτυχώς τους ισχυρισμούς του και εξασφάλισε την εκλογή του ανιψιού της ως αυτοκράτορα, επομένως «να κρατήσει συνεκτική την αυτοκρατορία». Το 985 η Ματθίλδη, η μητέρα της και η νύφη της, η βυζαντινή πριγκίπισσα Θεοφανώ, έγιναν συμβασίλισσες για τον νεαρό ανιψιό της Ματθίλδης, τον Όθωνα Γ΄.

Ένας σύγχρονος χρονικογράφος περιέγραψε την αντιβασιλεία της ως "χωρίς γυναικεία επιπολαιότητα". Η Ματθίλδη επέτυχε να αποκαταστήσει την ειρήνη και την εξουσία οδηγώντας έναν στρατό εναντίον των βαρβάρων. Δεν χρησιμοποίησε για την επίτευξη των στόχων της τη στρατιωτική δύναμη, παρόλο που ήταν στη διάθεσή της.

## Θάνατος
Πέθανε το 999 και τη διαδέχθηκε η ανιψιά της, Αδελαΐδα.

Ο Widukind του Corvey, ένας ιστορικός χρονικογράφος από τη Σαξονία, αφιέρωσε τα γραπτά του, μεταξύ των οποίων είναι το σημαντικότερο έργο της Οθωνικής ιστοριογραφίας, στη Ματθίλδη.

## Σημειώσεις


## Παραπομπές


Κατηγορία:Πριγκίπισσες της Γερμανίας
Κατηγορία:Γυναίκες και θρησκεία
Κατηγορία:Γυναίκες και θρησκεία στη Γερμανία
Κατηγορία:Ηγουμένες του Κβέντλινμπουργκ
Φρειδερίκος Κάρολος Λουδοβίκος του Σλέσβιχ-Χόλσταϊν-Σόντερμπουργκ-Μπεκ

Ο **Φρειδερίκος Κάρολος Λουδοβίκος** (γερμ. *Friedrich Karl Ludwig*, 20 Αυγούστου 1757 - 24 Απριλίου 1816) από τον Οίκο του Μπεκ-Γκλύξμπουργκ ήταν δούκας του Σλέσβιχ-Χόλσταϊν-Σόντερμπουργκ-Μπεκ (1775 - 1816).

## Βιογραφία
Ήταν το μόνο τέκνο του Καρόλου Αντωνίου Αυγούστου του Σλέσβιχ-Χόλσταϊν-Σόντερμπουργκ-Μπεκ και της Καρλόττας, κόρης του κόμη Αλβέρτου Χριστόφορου του Ντόνα-Σλόντιεν ιν Λάιστεναου.

Γεννήθηκε στην Καινιξβέργη της Ανατολικής Πρωσίας. Το 1759 απεβίωσε ο πατέρας του και το 1775 ο πάππος του, Πέτρος Αύγουστος, τον οποίο διαδέχθηκε ως *δούκας του Σλέσβιχ-Χόλσταϊν-Σόντερμπουργκ-Μπεκ*. Ο Φρειδερίκος Β΄ της Πρωσίας του ζήτησε να ακολουθήσει τον Πρωσικό στρατό και έτσι έγινε το 1777. Το 1781 ήταν διοικητής στο Σύνταγμα *φον Σλίμπεν* και το 1787 διοικούσε μία ταξιαρχία Γρεναδιέρων, που έδρευε στην Καινιξβέργη. 

Βοήθησε στην καταστολή το 1794 της εξέγερσης του Ταντέους Κοστσιούσκο και ήταν κυβερνήτης της Κρακοβίας το 1795. Αποσύρθηκε από την υπηρεσία στην Πρωσία ως αντιστράτηγος το 1797 και έζησε το υπόλοιπο της ζωής του βελτιώνοντας τη γεωργία στο Χόλσταϊν. 

Απεβίωσε στην Έπαυλη Βελινγκσμπύτελ (σήμερα ανήκει στο Αμβούργο) και τον διαδέχθηκε ο μόνος γιος του, Φρειδερίκος Γουλιέλμος. Έλαβε τις διακρίσεις των Ταγμάτων: του Ελέφαντος, του Αγ. Αλεξάνδρου Νιέφσκι, του Ερυθρού Αετού και του Αγ. Ουμβέρτου.

## Οικογένεια
Νυμφεύτηκε το 1780 τη Φρειδερίκη, κόρη του Καρόλου Λεοπόλδου, κόμη του Σλίμπεν και είχε τέκνα:
* Φρειδερίκη (1780 - 1862).
* Λουίζα (1783 - 1803), παντρεύτηκε τον Φρειδερίκο Φερδινάνδο του Άνχαλτ-Κέτεν.
* Φρειδερίκος Γουλιέλμος (1785 - 1831), Δούκας του Σλέσβιχ-Χόλσταϊν-Σόντερμπουργκ-Γκλύξμπουργκ.

## Πρόγονοι

## Παραπομπές


Κατηγορία:Οίκος του Γκλύξμπουργκ
Si3H6

Ο μοριακός τύπος **Si<sub>3</sub>H<sub>6</sub>** μπορεί να αναφέρεται στα ακόλουθα δύο (2) ισομερή θέσης:
# Τρισιλένιο, με ημισυντακτικό τύπο **SiH<sub>3</sub>SiH=SiH<sub>2</sub>**.
# Τρισιλιράνιο, με γραμμικό τύπο 60px.

Κατηγορία:Αποσαφηνίσεις χημικών τύπων
Φρειδερίκος Γουλιέλμος του Σλέσβιχ-Χόλσταϊν-Σόντερμπουργκ-Γκλύξμπουργκ

Ο **Φρειδερίκος Γουλιέλμος** (δανικά: *Frederik Vilhelm*, γερμ. *Friedrich Wilhelm*, 4 Ιανουαρίου 1785 - 17 Φεβρουαρίου 1831) από τον Οίκο του Μπεκ/Γκλύξμπουργκ ήταν δούκας του Σλέσβιχ-Χόλσταϊν-Σόντερμπουργκ-Μπεκ (1816 - 1825) και μετά του Σλέσβιχ-Χόλσταϊν-Σόντερμπουργκ-Γκλύξμπουργκ (1825 - 1831). 

## Βιογραφία
Ο *Φρειδερίκος Γουλιέλμος Παύλος Λεοπόλδος* γεννήθηκε στο Λίντεναου της Ανατολικής Πρωσίας και ήταν ο μόνος γιος του Φρειδερίκου Καρόλου Λουδοβίκου του Σλέσβιχ-Χόλσταϊν-Σόντερμπουργκ-Μπεκ και της Φρειδερίκης, κόρης του κόμη Καρόλου Λεοπόλδου του Σλίμπεν. 

Το 1804 εστάλη στη Δανία, όπου έγινε αξιωματικός στον Δανικό στρατό κατά τη διάρκεια των Ναπολεόντειων Πολέμων. Νυμφεύτηκε τη Λουίζα Καρολίνα, η οποία ήταν εξαδέλφη του Φρειδερίκου ΣΤ΄ της Δανίας και αδελφή της συζύγου αυτού Μαρίας. 

Το 1816 απεβίωσε ο πατέρας του και τον διαδέχθηκε. Το 1779 απεβίωσε ο Φρειδερίκος Ερρίκος Γουλιέλμος του Σλέσβιχ-Χόλσταϊν-Σόντερμπουργκ-Γκλύξμπουργκ· ήταν ο τελευταίος άρρην απόγονος του κλάδου του και τον διαδέχθηκε ο Φρειδερίκος ΣΤ΄ της Δανίας, ο οποίος παραχώρησε το Γκλύξμπουργκ στον Φρειδερίκο Γουλιέλμο. Στις 6 Ιουλίου 1825 ο Φρειδερίκος Γουλιέλμος άλλαξε τον τίτλο του από *δούκας του Σλέσβιχ-Χόλσταϊν-Σόντερμπουργκ-Μπεκ* σε δούκας του *Σλέσβιχ-Χόλσταϊν-Σόντερμπουργκ-Γκλύξμπουργκ*. 

Απεβίωσε το 1831 στο Κάστρο Γκόττορπ του Σλέσβιχ, σε ηλικία 46 ετών. Τον διαδέχθηκαν οι δύο πρώτοι γιοί του Κάρολος (που απεβίωσε άτεκνος) και Φρειδερίκος, που συνέχισε τον κύριο κλάδο του Οίκου (των δουκών του Σλέσβιχ-Χόλσταϊν-Σόντερμπουργκ-Γκλύξμπουργκ). Ο τέταρτος γιος του, Χριστιανός Θ΄ ήταν ο πλησιέστερος άρρην συγγενής του Φρειδερίκου Ζ΄ της Δανίας και έτσι έγινε διάδοχός του και ιδρυτής του κλάδου των Γκλύξμπουργκ-Δανίας.

## Οικογένεια
Νυμφεύτηκε το 1810 τη Λουίζα Καρολίνα, κόρη του Καρόλου, πρίγκιπα της Έσσης-Κάσσελ και είχε τέκνα:
* *Λουίζα Μαρία* Φρειδερίκη 1810-1869.
* Φρειδερίκη 1811-1902, παντρεύτηκε τον Αλέξανδρο Κάρολο του Άνχαλτ-Μπέρνμπουργκ.
* Κάρολος 1813-1878, Δούκας του Σλέσβιχ-Χόλσταϊν-Σόντερμπουργκ-Γκλύξμπουργκ.
* Φρειδερίκος 1814-1885, Δούκας του Σλέσβιχ-Χόλσταϊν-Σόντερμπουργκ-Γκλύξμπουργκ.
* Γουλιέλμος 1816-1893.
* Χριστιανός Θ΄ 1818-1906, βασιλιάς της Δανίας. Γιος του ήταν ο Γεώργιος Α΄ της Ελλάδας.
* Λουίζα 1820-1894.
* Ιούλιος 1824-1903, Πρίγκιπας του Σλέσβιχ-Χόλσταϊν-Σόντερμπουργκ-Γκλύξμπουργκ.
* Ιωάννης 1825-1911, Πρίγκιπας του Σλέσβιχ-Χόλσταϊν-Σόντερμπουργκ-Γκλύξμπουργκ.
* Νικόλαος 1828-1849, Πρίγκιπας του Σλέσβιχ-Χόλσταϊν-Σόντερμπουργκ-Γκλύξμπουργκ

## Πρόγονοι


## Αναφορές σε Πηγές


|-

Κατηγορία:Οίκος του Γκλύξμπουργκ
Φερδινάνδος της Δανίας

Ο **Φερδινάνδος** (δανικά: *Ferdinand*, 22 Νοεμβρίου 1792 - 29 Ιουνίου 1863) από τον Οίκο του Ολδεμβούργου ήταν διάδοχος της Δανίας.

## Βιογραφία
Ο *Φρειδερίκος Φερδινάνδος* ήταν ο δευτερότοκος γιος του Φρειδερίκου, Διαδόχου της Δανίας, και της Σοφίας-Φρειδερίκης, κόρης του Λουδοβίκου δούκα του Μεκλεμβούργου-Σβερίν.

Γεννήθηκε στο ανάκτορο Κρίστιανσμπορκ της Κοπεγχάγης. Ο θείος του Χριστιανός Ζ΄ της Δανίας ήταν διανοητικά ασταθής και ο πατέρας του Φερδινάνδου ανέλαβε αντιβασιλέας, μετά την πτώση του Γιόχαν-Φρήντριχ Στρούνζε το 1772. Το 1784 ο γιος του Χριστιανού Ζ΄, ο Φρειδερίκος ΣΤ΄ της Δανίας έκανε πραξικόπημα και ανέλαβε την εξουσία. Ο πατέρας του Φερδινάνδου δεν είχε πια επιρροή στην Αυλή. Ο Φρειδερίκος ΣΤ΄ ήταν άτεκνος και έτσι ο πατέρας του Φερδινάνδου παρέμενε διάδοχος. Το 1794 το ανάκτορο Κρίστιανσμπορκ καταστράφηκε από πυρκαγιά και η οικογένειά του μετακόμισαν στο ανάκτορο Αμάλιενμποργκ, όπου μεγάλωσε, ενώ τα καλοκαίρια πήγαινε στο ανάκτορο Σόργκενφρι.

Ο πατέρας του Φρειδερίκος απεβίωσε το 1805 και ο Φρειδερίκος ΣΤ΄ απεβίωσε το 1839 άτεκνος. Τον διαδέχθηκε ο Χριστιανός Η΄ της Δανίας, μεγαλύτερος αδελφός του Φερδινάνδου και αυτόν το 1848 ο γιος του Χριστιανού Η΄, ο Φρειδερίκος Ζ΄ της Δανίας, που ήταν άτεκνος. Τότε ο Φερδινάνδος έγινε διάδοχος, αλλά απεβίωσε στις 29 Ιουνίου 1863. Ο Φρειδερίκος Ζ΄ απεβίωσε 15 Νοεμβρίου 1863. Ήταν οι τελευταίοι άρρενες απόγονοι του κύριου κλάδου του Οίκου τους.

## Οικογένεια
Νυμφεύτηκε το 1829 την Καρολίνα των Όλντενμπουργκ, κόρη του εξαδέλφου του Φρειδερίκου ΣΤ΄ της Δανίας. Δεν απέκτησαν παιδιά και η Καρολίνα, λόγω του Σαλικού νόμου, δεν είχε δικαίωμα διαδοχής.

## Εξωτερικοί σύνδεσμοι
* The Danish Monarchy 
* https://runeberg.org/dbl/5/0127.html

## Αναφορές


Κατηγορία:Οίκος του Όλντενμπουργκ
Κατηγορία:Πρίγκιπες της Δανίας
Φρειδερίκος διάδοχος της Δανίας και Νορβηγίας

Ο **Φρειδερίκος** (δανικά: *Frederik*, 11 Οκτωβρίου 1753 - 7 Δεκεμβρίου 1805) από τον Οίκο του Ολδεμβούργου ήταν διάδοχος της Δανίας και της Νορβηγίας. Διετέλεσε αντιβασιλέας το διάστημα 1772-84.

## Βιογραφία
Ήταν ο δευτερότοκος γιος του Φρειδερίκου Ε΄ της Δανίας και της Ιουλιάνας Μαρίας, κόρης του Φερδινάνδου Αλβέρτου Β΄ του Μπράουνσβαϊγκ-Βολφενμπύτελ. 

Γεννήθηκε στο Ανάκτορο Κρίστιανσμπορκ της Κοπεγχάγης και σε ηλικία 3 ετών εξελέγη βοηθός επίσκοπος της Λυβέκης. Αυτό σήμαινε ότι θα διαδεχόταν τον τότε επίσκοπο Φρειδερίκο Αύγουστο, αλλά αυτό τελικά δεν έγινε.

Ο μεγαλύτερος, ετεροθαλής αδελφός του, o Χριστιανός Ζ΄ υπέφερε από σοβαρή διανοητική ασθένεια. Όταν αυτός διαζεύχθηκε τη σύζυγό του Καρολίνα Ματθίλδη της Μεγάλης Βρετανίας, ο Φρειδερίκος ορίστηκε αντιβασιλέας το 1772, αν και 18 ετών. Η εξουσία του ήταν ονομαστική, καθώς την εξουσία ασκούσαν η μητέρα του Ιουλιάνα και ο υπουργός Όβε Χου-Γκουλμπέρ. Το 1784 ο γιος του Χριστιανού Ζ΄, ο Φρειδερίκος ΣΤ΄ έκανε πραξικόπημα και ανέλαβε την εξουσία. 

Μετά από αυτό ο Διάδοχος δεν είχε επιρροή στην Αυλή. Το 1794 το Ανάκτορο Κρίστιανσμπορκ καταστράφηκε από πυρκαγιά και ο Φρειδερίκος μεταφέρθηκε στο Ανάκτορο Αμαλίενμποργκ. Αμέσως μετά απεβίωσε η σύζυγός του Σοφία Φρειδερίκη και το 1805 ετελεύτησε και ο ίδιος σε ηλικία 52 ετών. Το 1839 απεβίωσε ο Φρειδερίκος ΣΤ΄ και τον διαδέχθηκε ο γιος του διαδόχου, ο Χριστιανός Η΄.

### Στη Λογοτεχνία
Το 1969 στο ιστορικό μυθιστόρημα *Η χαμένη βασίλισσα* η συγγραφέας Νόρα Λοφτ περιγράφει την τραγική ζωή της Καρολίνας Ματθίλδης δίπλα στον ανισόρροπο σύζυγό της Χριστιανό Ζ΄. Η Βασίλισσα κάνει εραστή τον Γιόχαν Φρήντριχ Στρούνζε. Η συγγραφέας περιγράφει ότι ο Φρειδερίκος ήταν ερωτευμένος με τη Βασίλισσα και ζήλευε τον Στρούνζε, κάτι όμως που δεν αναφέρεται στις πηγές. 

## Οικογένεια
Νυμφεύτηκε το 1774 τη Σοφία-Φρειδερίκη, κόρη του Λουδοβίκου δούκα του Μεκλεμβούργου-Σβερίν, και είχε τέκνα:
* θνησιγενή κόρη 1781.
* θνησιγενή κόρη 1783.
* Ιουλιάνα Μαρία 1784.
* Χριστιανός Η΄ 1786-1848, βασιλιάς της Δανίας & Νορβηγίας. Γιος του ήταν ο:
** Φρειδερίκος Ζ΄ της Δανίας, τελευταίος άρρην απόγονος του κύριου κλάδου των Όλντενμπουργκ.
* Ιουλιανή-Σοφία 1788-1850, παντρεύτηκε τον Γουλιέλμο πρίγκιπα της Έσσης-Φίλιπσταλ-Μπάρχφελτ.
* Καρλόττα 1789-1864, παντρεύτηκε τον Γουλιέλμο πρίγκιπα της Έσσης-Κάσσελ. Κόρη της ήταν η:
** Λουίζα, διάδοχος, παντρεύτηκε τον Χριστιανό Θ΄ της Δανίας.
* Φερδινάνδος 1792-1863, διάδοχος της Δανίας.

## Πρόγονοι



## Αναφορές και Υποσημειώσεις


## Εξωτερικοί σύνδεσμοι

* Frederik the Heir Presumptive at the website of the *Royal Danish Collection* at Rosenborg Castle

Κατηγορία:Οίκος του Όλντενμπουργκ
Κατηγορία:Πρίγκιπες της Δανίας
Τζέιμς Γκλέισερ

thumb|Η οικία όπου διέμενε ο Γκλέισερ
thumb|Η μπλε αναμνηστική πλάκα στην οικία του
Ο **Τζέιμς Γκλέισερ** (, 7 Απριλίου 1809 – 7 Φεβρουαρίου 1903) ήταν Άγγλος μετεωρολόγος, αεροναυτικός και αστρονόμος.

## Βιογραφία
Γεννήθηκε στο Ρόδερχαϊδ το 1809 και ήταν γιος ωρολογοποιού από το Λονδίνο. Την περίοδο από το 1833 έως το 1835 ήταν κατώτερος βοηθός στο Αστεροσκοπείο του Κέιμπριτζ προτού μετακινηθεί στο Βασιλικό Αστεροσκοπείο του Γκρήνουιτς, όπου υπηρέτησε ως Επόπτης του Τμήματος Μετεωρολογίας και Μαγνητισμού για 34 χρόνια.

Το 1845, ο Γκλέισερ δημοσίευσε πίνακες σημείου δρόσου, για την μέτρηση της υγρασίας. Εξελέγη εταίρος της Βασιλικής Εταιρίας το 1849.

Υπήρξε ιδρυτικό μέλος της Μετεωρολογικής Εταιρείας (1850) και της Αεροναυτικής Εταιρείας της Μεγάλης Βρετανίας (1866). Διετέλεσε πρόεδρος της πρώτης από το 1867 έως το 1868. Το 1854 εξελέγη μέλος της Φωτογραφικής Εταιρείας, μεταγενέστερης Βασιλικής Φωτογραφικής Εταιρείας, διατελώντας πρόεδρος της τις περιόδους 1869–1874 και 1875–1892. Παρέμεινε μέλος της μέχρι τον θάνατό του.

Έγινε όμως περισσότερο γνωστός, ως πρωτοπόρος αεροναυτικός. Μεταξύ 1862 και 1866, συνήθως μαζί με τον Χένρι Τρέισι Κόξγουελ ως συγκυβερνήτη του, πραγματοποίησε πολυάριθμες πτήσεις για την μέτρηση της θερμοκρασίας και της υγρασίας στα ανώτατα επίπεδα της ατμόσφαιρας. Στις 5 Σεπτεμβρίου 1862 πραγματοποίησαν παγκόσμιο ρεκόρ υψομέτρου, αλλά λιποθύμησε μόλις πέρασαν τα 8.800 μέτρα προτού πραγματοποιήσει μετρήσεις. Ένα από τα περιστέρια που ταξίδευε μαζί τους πέθανε. Σύμφωνα με υπολογισμούς ξεπέρασαν τα 9.500 μέτρα από το σημείο απογείωσης τους και τα 10.900 μέτρα από το επίπεδο της θάλασσας.

Ο Γκλέισερ έζησε στην οδό Dartmouth Hill, στο Μπλάκχιθ του Λονδίνου, όπου πλέον βρίσκεται μπλε αναμνηστική πλάκα. Πέθανε στο Κρόιντον του Σάρρεϋ το 1903 σε ηλικία 93 ετών.

## Οικογένεια
Το 1843 νυμφεύτηκε την Σεσίλια Λουίζα Μπέλβιλ, κόρη του Χένρι Μπέλβιλ, βοηθού του Βασιλικού Αστεροσκοπείου του Γκρήνουιτς. Ο Τζέιμς και η Σεσίλια Γκλέισερ έκαναν δύο γιους, τον Έρνεστ Γκλέισερ και τον μαθηματικό Τζέιμς Γουάιτμπρεντ Λη Γκλέισερ (1848–1928), και μια κόρη.

## Αναγνώριση
Ένας κρατήρας της Σελήνης έλαβε το όνομά του από τον Γκλέισερ. Η ονομασία επικυρώθηκε από την Διεθνή Αστρονομική Ένωση το 1935.

## Παραπομπές

* Jennifer Tucker. "Voyages of Discovery on Oceans of Air: Scientific Observation and the Image of Science in an Age of "Balloonacy"" *Osiris*, 2nd series, Volume 11, "Science in the Field" (1996):144–176.

## Βιβλιογραφία
* Glaisher, James. *Travels in the Air*. London: Bentley, 1871; Philadelphia: J.B. Lippincott, 1871.

## Εξωτερικοί σύνδεσμοι
* 
* Άρθρο του BBC σχετικά με τις πρώιμες πτήσεις
* NOAA photo library – Εικονογραφήσεις από το βιβλίο *Travels in the Air* του Γκλέισερ (1871)

Κατηγορία:Άγγλοι αεροπόροι
Κατηγορία:Άγγλοι αστρονόμοι
Κατηγορία:Άγγλοι φυσικοί
Κατηγορία:Εταίροι της Βασιλικής Εταιρείας
Τάγμα του Πέλεκυ

μικρογραφία|Το έμβλημα του Τάγματος του Πέλεκυ
Το **Τάγμα του Πέλεκυ** (*Orden del Hacha*) είναι γυναικείο ιπποτικό τάγμα που ιδρύθηκε το 1149 στην Καταλονία της Ισπανίας από τον Κόμη της Βαρκελώνης, Ραϊμόνδο Βερεγγάριο Δ΄, προς τιμή των γυναικών της πόλης Τορτόζα που αναχαίτισαν την επίθεση των Μαυριτανών στην πόλη τους.

## Ιστορία
To 1149 ο Ραϊμόνδος Βερεγγάριος Δ΄ κατέλαβε την Τορτόζα που βρίσκονταν υπό τον έλεγχο των Μαυριτανών επί αιώνες. Λίγους μήνες μετά όμως οι Μαυριτανοί έστειλαν στρατεύματα για να καταλάβουν και πάλι την πόλη. Ο Ραϊμόνδος δεν προλάβαινε να στείλει ενισχύσει για να υπερασπιστεί την πόλη και άρχισε να σκέφτεται να δώσει εντολή στους κατοίκους να παραδωθούν. 

Οι γυναίκες της πόλης όμως δεν ήθελαν ούτε να το ακούσουν αυτό. Φόρεσαν ανδρικά ρούχα, πήραν τα όπλα (ανάμεσα στα οποία υπήρχαν και τσεκούρια) και επιτέθηκαν στους Μαυριτανούς εξαναγκάζοντάς τους να οπισθοχωρήσουν και να εγκαταλείψουν την πολιορκία. 

Αναγνωρίζοντας την συνεισφορά τους και τον ηρωισμό τους, ο Ραϊμόνδος ίδρυσε το Τάγμα του Πέλεκυ και έχρισε ιππότισσες (*cavalleras*) τις γυναίκες της Τορτόζα. Αυτές οι γυναίκες απολάμβαναν όλα τα προνόμια που απολάμβαναν και οι άντρες ιππότες όπως η εξαίρεση από την υποχρεώση πληρωμής φόρων και κατείχαν τιμητική θέση στις δημόσιες εκδηλώσεις. 

Σήμερα δεν υπάρχει πια το Τάγμα του Πέλεκυ και λέγεται ότι πέρα από τα αρχικά του μέλη δεν είχε άλλα και έπαψε να υπάρχει με τον θάνατο των συγκεκριμένων γυναικών.

## Πηγές
* Biddle, Daniel A. (2012): *Knights of Christ: Living Today with the Virtues of Ancient Knighthood.* WestBow Press. ISBN 9781449750435
* Clayton, Ellen Creathorne (2013). **. Forgotten Books.  ISBN 978-1-331-37251-6
* Doran John (2017). *Knights and Their Days.* Forgotten Books . ISBN 1331595371
* Kasparek, Rick (2014). *Knight of the Grail Code: The Call to Christian Chivalry in a World of Growing Darkness*. WestBow Press. ISBN 9781490862002
* Madeleine Pelner Cosman,Linda (2008). *Handbook to Life in the Medieval World.* (σελ. 258 – 259) Facts on File. ISBN 0816048878

## Βλέπε επίσης
* Γυναίκες ιππότες

Κατηγορία:Γυναίκες στην ιστορία
Σίγκουρντ Σιρ

Ο **Σίγκουρντ Σιρ** (*Sigurðr Sýr*, ... - π. 1018) ήταν τοπικός βασιλιάς της Νορβηγίας από τον Οίκο του Χορφάγκρε σε μια τοπική περιοχή στο Μπούσκερουντ, σχετίζεται με τους βασιλείς Χάραλντ Χορφάγκρε και Όλαφ Β΄ της Νορβηγίας. Με τον γάμο του με την Όστα Γκούντμπραντσντατερ μετά τον θάνατο του πρώτου συζύγου της Χάραλντ Γκρενσκ ο Σίγκουρντ Σιρ έγινε ο θετός πατέρας του βασιλιά Όλαφ και ο πατέρας του Χάραλντ Γ΄ της Νορβηγίας. 
Η παραδοδιακή άποψη η οποία κυριαρχεί βάση των πληροφοριών οι οποίες μας παρέχονται από τα Ισλανδικά ποιήματα και τα Σάγκας του Σνόρρι Στούρλουσον ήταν ότι ο Σίγκουρντ Σιρ ήταν δισέγγονος του ιδρυτή του Νορβηγικού βασιλείου Χάραλντ Χορφάγκρε μέσω του Σίγκουρντ Ράιζ, νόθου γιου του Χάραλντ Χορφάγκρε με μια Σαάμι ερωμένη του. 
 
Οι ίδιες πηγές αναφέρουν ότι ο πατέρας του Σίγκουρντ Σιρ Χάλφνταν ήταν εγγονός του Χάραλντ Χορφάγκρε. Δεν υπάρχουν όμως ιστορικές αποδείξεις γι'αυτή την συσχέτιση και οι ιστορικοί έχουν αμφιβολίες επειδή πολλές πληροφορίες των Σάγκας είναι κατασκευασμένες αργότερα για να νομιμοποιηθούν οι βασιλείς.  
Σύμφωνα με τον Σνόρρι Στούρλουσον *"ήταν συνετός και ταπεινός άνθρωπος παρά τα πλούτη του με αγροκτήματα τεράστιων εκτάσεων, κυβέρνησε με σοφία και ειρήνη"*.  Το προσωνύμιο *"Σιρ"* σύμφωνα με την αρχαία Νορβηγική γλώσσα σχετίζεται με τον χοίρο, ο συγγραφέας Πέτρος Ανδρέας Μουνκ (1810 - 1863) αναφέρει ότι προήλθε από την φράση *"αυτός που σκάβει για να βρει ρίζες στο έδαφος"*, ο Σνόρρι Στούρλουσον λέει αντίστοιχα ότι πιθανότατα ήταν κάποιος τιμητικός τίτλος. 
Ο Σίγκουρντ Σιρ σύμφωνα με τον Σνόρρι Στούρλουσον βαπτίστηκε χριστιανός μαζί με την σύζυγο του (998) όταν ο Νορβηγός βασιλιάς Όλαφ Τρίγκβασον ήρθε να επιβάλει την χριστιανική θρησκεία στο Μπούσκερουντ στο οποίο ήταν ο ίδιος τοπικός βασιλιάς. Δεν είχε ο ίδιος προσωπικές φιλοδοξίες αλλά είχε παίξει σημαντικό πολιτικό ρόλο, υποστήριξε σημαντικά τον θετό του γιο Όλαφ στις φιλοδοξίες του, κατόρθωσε να πετύχει την υποστήριξη των τοπικών βασιλέων της Νορβηγίας να βοηθήσουν τον Όλαφ στις προσπάθειες του να δημιουργήσει έναν ισχυρό Νορβηγικό στρατό. 

## Παραπομπές
 		


## Πηγές

*Claus Krag, "Sigurd Halvdansson Syr – utdypning", Store norske leksikon (in Norwegian)
*Snorri Sturluson, Heimskringla: History of the Kings of Norway, tr. Lee M. Hollander, The American-Scandinavian Foundation, Austin: University of Texas Press, 1964 
*M. Sjöström, "Scandinavian medieval descendants of Charlemagne: A detailed genealogy of the issue of Agnes Haakonsdottir, of the so-called Fairhair dynasty", Foundations - Journal of the Foundation for Medieval Genealogy vol 2 (2007:4, July), pp. 253-76: "It is very likely that the lord Halvdan, father of kinglet Sigurd Syr, was not identical with a possible Halvdan in Hadafylke, grandson of king Harald".
*Knut Helle, Cambridge History of Scandinavia, Volume I, Prehistory to 1520, Cambridge University Press, 2003
*Sigwart Sörensen, Norway, New York: Collier, 1899

Κατηγορία:Οίκος του Χορφάγκρε
Χάραλντ Γκρενσκ

Ο **Χάραλντ Γκρενσκ**, υποτελής βασιλιάς του Βέστφολντ ήταν γιος του Γκούντροντ Μπζόρνσον ενός από τους εγγονούς του Χάραλντ Χορφάγκρε, ο οποίος ήταν επίσης βασιλιάς του Βέστφολντ. Το προσωνύμιο *Γκρένσκ* το πήρε πιθανότατα λόγω της περιοχής που γεννήθηκε και μεγάλωσε το Νορβηγικό Γκρένλαντ. Ο Χάραλντ Γκρένσκ ήταν μόλις 11 ετών όταν ο πατέρας του σκοτώθηκε από τον Χάραλντ Γκράφελντρ και τους υπόλοιπους γιους της Γκούνχιλντ.
Στη συνέχεια δραπέτευσε στη Σουηδία όπου ενώθηκε με τον ισχυρό ευγενή Σκαγκούλ Τόστε σε εκστρατείες εναντίον των Βίκινγκ στη Βαλτική Θάλασσα. 

Όταν οι γιοι της Γκούνχιλντ εξορίστηκαν ο Χάραλντ ακολούθησε στη Νορβηγία τον Χάακον Σίγκουρντσον ο οποίος κυβέρνησε στο Βέστφολντ και στο Άγκντερ ως τοπικός βασιλιάς υποτελής του Χάραλντ Α΄ της Δανίας, παντρεύτηκε την Όστα Γκούντμπραντσντατερ, κόρη του Γκούντμπραντ Κούλα.

Εγκατέλειψε στη συνέχεια τη σύζυγο του για να γίνει ερωμένος της Σίγκριντ της Αγέρωχης της πλούσιας χήρας του Ερρίκου του Νικηφόρου πρώτου βασιλιά της Σουηδίας. Η Σίγκριντ ύστερα από έναν δείπνο τον δολοφόνησε με φωτιά μαζί με άλλους ερωμένους της.

Η χήρα του Άστα γέννησε γιο τον Όλαφ τον μετέπειτα Όλαφ Β΄ της Νορβηγίας, στη συνέχεια παντρεύτηκε σε δεύτερο γάμο της τον Σίγκουρντ Σιρ βασιλιά του Ριντζέρικ.
Δεν υπάρχουν περισσότερες πηγές σχετικά με τον Χάραλντ Γκρένσκ παρά μονάχα η σύνδεση του με τον Άγιο Όλαφ ως πατέρα του. Ο Σνόρρι Στούρλουσον αναφέρει ότι ήταν βασιλιάς του Βέστφολντ αλλά σύγχρονοι ιστορικοί αμφισβητούν ακόμα και την ύπαρξη του ως ιστορικό πρόσωπο.

## Παραπομπές


## Πηγές
*Bergljot Solberg Jernalderen i Norge (Oslo, 2000)

## Εξωτερικοί σύνδεσμοι
*Χάραλντ Γκρένσκ - Γενεαλογικό δέντρο
*Χάραλντ Γκρένσκ

Κατηγορία:Οίκος του Χορφάγκρε
Τζόργκεν Ούλριχ

Ο **Τζόργκεν Ούλριχ** (*[[δανικά]] : Jorgen Ulrich*), (21 Αυγούστου 1935 στο Hellerup - 22 Ιουλίου 2010 στην Ελλάδα) , ήταν Δανός αθλητής της αντισφαίρισης. 

Ήταν γιος της Ούλα Μέγιερ και του Άινερ Ούλριχ πρωταθλητών της αντισφαίρισης, αδελφός του είναι ο Τόρμπεν Ούλριχ πατέρας του ντράμερ των Metallica, Λαρς Ούλριχ.  Σπούδασε νομικά και άσκησε τη δικηγορία, αποσύρθηκε στην ηλικία των 62 ετών αφού ήταν νομικός εμπειρογνώμονας για μια εταιρεία εξαγωγικών πιστώσεων και σε μια ασφαλιστική εταιρεία. Πέθανε κατά τη διάρκεια παραμονής στην Ελλάδα 74 ετών.

Στην αντισφαίριση συμμετείχε σε 16 διοργανώσεις, μεταξύ 1953 και 1972, του τουρνουά του Γουίμπλεντον, έπαιξε στον Ρολάν Γκαρός το 1957 και το 1960 και στο Αμερικανικό όπεν το 1962. Κατά τη διάρκεια της καριέρας του, έχει κερδίσει 21 ξεχωριστά τουρνουά. Στο Πρωτάθλημα αντισφαίρισης Ανατολικής Μεσογείου ήταν δεύτερος στο διπλό το 1957 με συμπαίκτη τον Κούρτ Νίλσεν.

Από το 1955 έως το 1971, εκπροσώπησε τη Δανία στο Κύπελλο Ντέιβις σε 13 διοργανώσεις, το ρεκόρ του είναι 18 νίκες για 18 ήττες στα μονά και 8 νίκες για 10 ήττες στα διπλά.

Το 1968, ήδη 40 ετών,  συμμετείχε στους Ολυμπιακούς Αγώνες στην Πόλη του Μεξικού όπου η αντισφαίριση ήταν άθλημα επίδειξης, στο απλό και διπλό αποκλείστηκε από τον πρώτο γύρο.

## Παραπομπές


Κατηγορία:Δανοί αθλητές της αντισφαίρισης
Κατηγορία:Δανοί νομικοί
Τρανσφεμινισμός

**Τρανσφεμινισμός** (ή και **τρανς φεμινισμός**) ονομάζεται ο όρος που έχει αποδώσει η ακτιβίστρια και ακαδημαϊκός Έμι Κογιάμα "στο κίνημα των τρανς γυναικών, για την ελευθερία όλων των γυναικών και παραπέρα". Η Κογιάμα αναφέρει ότι το εν λόγω κίνημα είναι ανοιχτό και για άλλα queer και ίντερσεξ άτομα, καθώς και για τρανς άνδρες, μη τρανς άνδρες (cisgender), μη τρανς γυναίκες (cisgender), όπως επίσης και σε όλα τα άτομα που υποστηρίζουν την ανάγκη των τρανς γυναικών ή ατόμων, όπου η υποστήριξη αυτών των δικαιωμάτων τους βοηθά και για τη δική τους απελευθέρωση. Ο τρανσφεμινισμός ορίζεται γενικότερα ως «μία προσέγγιση του φεμινισμού, η οποία προέρχεται από τρανς πολιτικούς».

Παρά τη νεαρή φύση του ορισμού, η ιδέα του τρανς φεμινισμού, υπήρξε ήδη από το δεύτερο κύμα, σε πολλές μορφές, ειδικότερα από κάποιους στοχαστές όπως η Σάντι Στόουν, η οποία είχε σημαντικότατο ρόλο στις τρανς μελέτες, καθώς, επίσης, και η Σίλβια Ριβέρα, μία διαδηλώτρια του Stonewall και ιδρύτρια του Street Transvestite Action Revolutionaries. Το 2006, κυκλοφόρησε το πρώτο βιβλίο, που αφορά καθαρά τον τρανσφεμινισμό, υπό τον τίτλο *Trans/Forming Feminisms: Transfeminist Voices Speak Out*, της Κρίστα Σκοτ-Ντίξον, από τις εκδόσεις Sumach Press.

## Δείτε επίσης
* Ετεροπατριαρχία
* Ροζ καπιταλισμός
* Τρανς

## Παραπομπές


Κατηγορία:ΛΟΑΤ φεμινισμός
Κατηγορία:Transgender
Κατηγορία:Φεμινιστική θεωρία
Κατηγορία:Τρανσφεμινισμός
Λεσβιακή ουτοπία

Η **λεσβιακή ουτοπία** αναφέρεται σε μία εννοιολογική κοινότητα δημιουργημένη και πλήρως απαρτισμένη μόνο από γυναίκες, οι οποίες σε καμία περίπτωση και με κανέναν τρόπο δεν είναι εξαρτημένες από τους άντρες. Η ιδέα μιας κοινωνίας μόνο από γυναίκες, προϋπήρχε ήδη και απαντάται στην ελληνική μυθολογία, στις ιστορίες περί των Αμαζόνων, οι οποίες ήταν ένα έθνος αποτελούμενο μόνο από γυναίκες πολεμιστές. Σε αυτόν τον μύθο, οι Αμαζόνες, καλούσαν μία φορά τον χρόνο τους Γαργαρείς, ώστε να αναπαραχθούν.

## Δείτε επίσης
* Λεσβιακός φεμινισμός
* Διαχωριστικός φεμινισμός

## Παραπομπές


Κατηγορία:ΛΟΑΤ
Ελίζαμπεθ Μπλάκμπερν

Η **Ελίζαμπεθ Μπλάκμπερν** (γενν. 26 Νοεμβρίου 1948) είναι Αυστραλο-Αμερικανή νομπελίστας και Πρόεδρος στο Salk Institute for Biological Studies. Έχει υπάρξει ερευνητής στη Βιολογία στο Πανεπιστήμιο της Καλιφόρνιας, στο Σαν Φρανσίσκο, και μελέτησε το τελομερές, μια δομή στο άκρο των χρωμοσωμάτων που προστατεύει το χρωμόσωμα. Η Μπλάκμπερν ήταν μέλος της ομάδας που ανακάλυψε και την τελομεράση, το ένζυμο που ανανεώνει το τελομερές. Για το έργο αυτό της απονεμήθηκε το 2009 το Νόμπελ Φυσιολογίας και Ιατρικής, που το μοιράστηκε με την Κάρολ Γκρέιντερ και τον Τζακ Σζόστακ. Ήταν η πρώτη νομπελίστας γεννημένη στην Τασμανία.

## Πρώιμα χρόνια και σπουδές
Η Ελίζαμπεθ Έλεν Μπλάκμπερν γεννήθηκε στο Χόμπαρτ της Τασμανίας  στις 26 Νοεμβρίου του 1948. Η οικογένειά της μετακόμισε στο Λάντσεστον όταν ήταν τεσσάρων ετών. Στην ηλικία των 16 η οικογένειά της μετακόμισε στη Μελβούρνη, όπου διέπρεψε ως μαθήτρια και έπειτα σπούδασε στο Πανεπιστήμιο της Μελβούρνης, ενώ εκπόνησε διδακτορικό στο Πανεπιστήμιο του Καίμπριτζ. Στη συνέχεια έγινε μεταδιδακτορική ερευνήτρια στο πανεπιστήμιο του Γέιλ.

## Έργο στη μοριακή βιολογία
Το 1978 ξεκίνησε στο Τμήμα Μοριακής Βιολογίας στο Πανεπιστήμιο της Καλιφόρνια, στο Μπέρκλεϊ, και το 1990 συνέχισε στο Σαν Φρανσίσκο στο Τμήμα Μικροβιολογίας και Ανοσολογίας, όπου συνεχίζει ως σήμερα σε τιμητική θέση καθηγητή. Το 2009 της απονεμήθηκε το Νόμπελ Φυσιολογίας και Ιατρικής.

Η Μπλάκμπερν συνεχίζει και σήμερα την έρευνα στο τελομερές και την τελομεράση, υπό την επίδραση του διαλογισμού.

## Βιοηθική
Η Μπλάκμπερν διορίστηκε ως μέλος του Συμβουλίου Βιοηθικής του Προέδρου των Ηνωμένων Πολιτειών, από το 2002 ως το 2004. Υπηρετεί στο Science Advisory Board του Genetics Policy Institute.

## Δείτε επίσης
* Τελομερές
* Τελομεράση

## Σημειώσεις


## Παραπομπές


## Εξωτερικοί σύνδεσμοι
* Βιογραφικό στην ιστοσελίδα των Βραβείων Νόμπελ

Κατηγορία:Αυστραλοί επιστήμονες
Κατηγορία:Βραβευμένοι με Νόμπελ Φυσιολογίας και Ιατρικής
Κατηγορία:Αυστραλοί νομπελίστες
Κατηγορία:Απόφοιτοι του Πανεπιστημίου της Μελβούρνης
Ολίβια Γουίλιαμς

Η **Ολίβια Χέιγκ Γουίλιαμς** (αγγλικά: *Olivia Haigh Williams*, 26 Ιουλίου 1968) είναι Αγγλίδα ηθοποιός του κινηματογράφου, του θεάτρου και της τηλεόρασης, με παρουσία τόσο στον βρετανικό όσο και στον αμερικανικό κινηματογράφο και την τηλεόραση. Έως τώρα έχει κερδίσει 2 βραβεία Β' Γυναικείου Ρόλου στο London Film Critics' Circle και το National Society of Film Critics, καθώς κι ένα Α' Γυναικείου Ρόλου στα British Independent Film Awards. 

Ξεκίνησε τις σπουδές της στην υποκριτική στο Bristol Old Vic Theatre School για δύο χρόνια και ακολούθως για τρία χρόνια στο Royal Shakespeare Company. Ο πρώτος της μεγάλος ρόλος πραγματοποιήθηκε στη βρετανική τηλεοπτική σειρά *[[Emma (τηλεοπτική σειρά, 1996)|Emma]]* (1996), η οποία ήταν βασισμένη σε μυθιστόρημα της Τζέιν Όστεν. Το κινηματογραφικό της ντεμπούτο του το έκανε το 1997, στην ταινία *The Postman*, ενώ ακολούθησαν οι ρόλοι της σε δύο επιτυχημένες ταινίες το *[[Ο Αρχάριος]]* (1998) και το *[[Η έκτη αίσθηση]]* (1999). 

## Παραπομπές


## Εξωτερικοί σύνδεσμοι
* 

Κατηγορία:Αγγλίδες ηθοποιοί κινηματογράφου
Κατηγορία:Αγγλίδες ηθοποιοί τηλεόρασης
Κατηγορία:Αγγλίδες ηθοποιοί θεάτρου
Κατηγορία:Αγγλίδες ηθοποιοί ραδιοφώνου
Κατηγορία:Αγγλίδες ηθοποιοί φωνής
Κατηγορία:Άγγλοι θεατρικοί συγγραφείς
Ιβ Μάιλς

Η **Ιβ Μάιλς** (αγγλικά: *Eve Myles*, 26 Ιουλίου 1978) είναι Βρετανίδα, γεννημένη στην Ουαλία, ηθοποιός του κινηματογράφου, του θεάτρου και της τηλεόρασης. Ο πρώτος της μεγάλος ρόλος στην Ουαλία, έγινε στην τηλεόραση, όταν συμμετείχε στην ουαλόφωνη σειρά  *Belonging* (2000-2009), ενώ ήδη από το 2001, έκανε την πρώτη της τηλεοπτική συμμετοχή στη βρετανική μίνι-σειρά *Tales from Pleasure Beach*. Κατόπιν, το 2007, συμμετείχε στη σειρά *[[Torchwood]]*, από το 2006 έως και το 2011, ο ρόλος της εκεί της έδωσε ένα BAFTA Cymru Α΄ Γυναικείου Ρόλου. 

Η Μάιλς επίσης έχει διαρκή παρουσία και στο θέατρο, έχοντας εμφανιστεί σε παραστάσεις όπως το *[[Το Ημέρωμα της Στρίγγλας]]*, το Χένρι μέρος Ι και ΙΙ, το *All New People*. καθώς και το *[[Τίτος Ανδρόνικος]]*, από το οποίο κέρδισε κι ένα βραβείο Ian Charleson. Αν κυρίως ηθοποιός της τηλεόρασης και του θεάτρου, έχει μερικές συμμετοχές και στον κινηματογράφο της χώρας της όπως στην ταινία *A Bit of Tom Jones?* (2009). Εκτός από αυτά, η Μάιλς έχει συμμετοχές σε έργα και ως ηθοποιός φωνής, όπως στο βιντεοπαιχνίδι *[[Dragon Age II]]*, καθώς και στο ραδιόφωνο.

## Παραπομπές


## Εξωτερικοί σύνδεσμοι

* 
* 
* Bio of Myles at BBC Wales 

Κατηγορία:Ουαλές ηθοποιοί κινηματογράφου
Κατηγορία:Ουαλές ηθοποιοί τηλεόρασης
Κατηγορία:Ουαλές ηθοποιοί θεάτρου
Επιθέσεις της 1ης Απριλίου 1955 από την ΕΟΚΑ

Οι **επιθέσεις της 1ης Απριλίου** ήταν μια σειρά ενεργειών σε όλη την Κύπρο το 1955 από την ΕΟΚΑ που οδήγησαν στην έναρξη της Κυπριακής επανάστασης. Οι μαχητές επιτέθηκαν ταυτόχρονα σε πολλά σημεία όπου βρίσκονταν Βρετανοί, ενώ οι επιθέσεις συνοδεύτηκαν από τη διανομή φυλλαδίων σε όλη την Κύπρο.

Τη νύχτα 31ης Μαρτίου προς την 1η Απριλίου 1955, ξεκίνησαν μετά τα μεσάνυχτα ταυτόχρονες επιθέσεις στο νησί  σε διάφορες τοποθεσίες, μεταξύ των οποίων:
* Στη Λευκωσία, στον κυβερνητικό ραδιοφωνικό σταθμό, τα τοπικά γραφεία διοίκησης και τις εγκαταστάσεις πίσω από το στρατόπεδο του Wolseley (η επίθεση αυτή έγινε από τον Μάρκο Δράκο).
* Στη Λάρνακα, στο αστυνομικό τμήμα, στα κτίρια της τοπικής διοίκησης, στο δικαστικό μέγαρο, στο σπίτι του αστυνομικού επιθεωρητή, στο σπίτι του Επιτρόπου Muftizade.
* Στη Λεμεσό, στο αστυνομικό τμήμα, στο αστυνομικό τμήμα συνοικίας του Αγίου Ιωάννη, στο στρατόπεδο της Επισκοπής. Η περιοχή της Λεμεσού υπέστη επίσης σοβαρές ζημιές από τις εκρήξεις.
* Στην Αμμόχωστο, στην αποθήκη του στρατοπέδου, τη δεξαμενή καυσίμων του σταθμού φρουρίου της Δεκέλειας. (Η τελευταία επίθεση ήταν από τον Γρηγόρη Αυξεντίου).

Κατά τη διάρκεια αυτής της επίθεσης, ο Μόδεστος Παντελή, πέθανε από ηλεκτροπληξία προσπαθώντας να κόψει ένα ηλεκτροφόρο καλώδιο. Ο Παντελή ήταν ο πρώτος νεκρός του αγώνα της ΕΟΚΑ.

Οι επιθέσεις συνοδεύτηκαν από τη διανομή φυλλαδίων από την ΕΟΚΑ που διεκδίκησαν την ευθύνη και καλώντας τους Κύπριους να συμμετάσχουν στον αγώνα. Αρκετά στελέχη της ΕΟΚΑ συνελήφθησαν σε σχέση με τις επιθέσεις και καταδικάστηκαν σε φυλάκιση.

## Παραπομπές


## Δείτε επίσης
*Εθνική Οργάνωσις Κυπραίων Αγωνιστών
*Ιστορία της Κύπρου
*Ενωτικό Δημοψήφισμα

Κατηγορία:Απελευθερωτικός αγώνας της Κύπρου
Οδυσσέας Ιάλεμος

Ο **Οδυσσέας Ιάλεμος** ή **Γιαλαμάς** (;-1898) ήταν Έλληνας δημοσιογράφος και συγγραφέας.

## Βιογραφικά στοιχεία
Καταγόταν από τη Λέσβο, αλλά σε μικρή ηλικία μετακόμισε στο Ναύπλιο, μιας και ο θείος ήταν φιλόλογος σε σχολείο της πόλης. Εκεί ολοκλήρωσε τις γυμνασιακές σπουδές του, και στη συνέχεια φοίτησε στην Φιλοσοφική Σχολή του Πανεπιστημίου Αθηνών. Από το 1858 άρχισε να γράφει στην εφημερίδα *Πρωινός Κήρυκας*, όπου μέσα από τα άρθρα του διακήρυττε την ανεξαρτησία των ιδεών και φρονημάτων του. Επίσης, το 1860 αρθρογράφησε στην εφημερίδα *Μέλλον της Πατρίδας* η οποία ανήκε στην Χρυσή Νεολαία. Την περίοδο εκείνη είχε αναμιχθεί στην αντιοθωνική δημοσιογραφική και πολιτική κίνηση και ως εκ τούτου το 1859 είχε φυλακιστεί μαζί με τους Αχιλλέα Παράσχο και Αλέξανδρο Βυζάντιο. Από το 1866 υπηρέτησε ως υποπρόξενος στη Νεάπολη, και μόλις αποχώρησε εξέδωσε την εφημερίδα *Λαοί*. Μετέβη στην Κωνσταντινούπολη όπου εξελέγη πρόεδρος του εν Κωνστανινουπόλει Φιλολογικού Συλλόγου, παραμένοντας στο αξίωμα την περίοδο 1878-79. Παράλληλα υπήρξε αρχισυντάκτης των εφημερίδων *Κωνσταντινούπολις*, *Θράκη* και του περιοδικού *Ερμής*. Υπήρξε ακόμη πληρεξούσιος στην ελληνική Εθνοσυνέλευση. Πέθανε φτωχός στην Αθήνα στις 10 Δεκεμβρίου 1898.

## Παραπομπές



Κατηγορία:Έλληνες δημοσιογράφοι του 19ου αιώνα
Νήσος Σίρι

δεξιά|μικρογραφία|Νήσος Σίρι

Η **Νήσος Σίρι** (), είναι νησί του Περσικού Κόλπου που ανήκει στο Ιράν.

Η Νήσος Σίρι απέχει 76 χιλιόμετρα από το Μπαντάρ-ε Λενγκέχ και 50 χιλιόμετρα από το νησί Αμπού Μουσά. Είναι ένα από τα έξι νησιά της ομάδας Αμπού Μούσα (και αποτελεί μέρος της επαρχίας Χορμοζγκάν). Το μήκος του νησιού είναι 5.6 χιλιόμετρα και το πλάτος περίπου 3 χιλιόμετρα. Καλύπτει έκταση 17.33 τ.χλμ. Το υψηλότερο σημείο του νησιού είναι 33 μέτρα πάνω από το επίπεδο της θάλασσας. Όπως και τα υπόλοιπα νησιά στον Περσικό Κόλπο απολαμβάνουν ένα ζεστό και υγρό κλίμα.

Η Νήσος Σίρι ήταν η θέση μιας πλατφόρμας πετρελαίου που κάποτε καταστράφηκε από τις ναυτικές δυνάμεις των Ηνωμένων Πολιτειών κατά τη διάρκεια της Επιχείρησης Αλογάκι της Παναγίας στις 18 Απριλίου 1988. Η πλατφόρμα ανακατασκευάστηκε αργότερα, μετά τον πόλεμο. Η Επαρχία Σίρι περιλαμβάνει τα πετρελαϊκά πεδία Σιβάντ, Ντένα, Αλμπάντ, Νοσράτ, και Εσφάντ μαζί με την υπεράκτια πλατφόρμα πετρελαίου Νασρ. Το αεροδρόμιο που βρίσκεται στο νησί έχει ένα αεροδιάδρομο 2.480 μέτρων και αεροπλάνα του Ιρανικού στρατού έχουν προσγειωθεί στο νησί.

Η Ιρανική Υπεράκτια Εταιρεία Πετρελαίου έχει αναλάβει αρκετά αναπτυξιακά έργα πετρελαίου και φυσικού αερίου στο νησί, συμπεριλαμβανομένων ενός εργοστασίου αερίου 500 εκατομμυρίων δολαρίων και μια αναπτυξιακή σύμβαση για την αύξηση της παραγωγής του πεδίου Νοσράτ, με προβλεπόμενη αύξηση στην παραγωγή αργού πετρελαίου από τα 5.000 στα 16.000 βαρέλια την ημέρα. Ένα άλλο έργο για την ανακαίνιση των εγκαταστάσεων εξαγωγής αργού πετρελαίου και την κατασκευή δύο μεγάλων δεξαμενών αποθήκευσης αργού πετρελαίου, το καθένα με ικανότητα 500.000 βαρελιών έχει επίσης προγραμματιστεί.

## Κλίμα
Η Νήσος Σίρι έχει ζεστό ερημικό κλίμα (τύπος *BWh* της κλιματικής ταξινόμησης Κέππεν).

Το καλοκαίρι, η Νήσος Σίρι έχει ένα από τα υψηλότερα σημεία δρόσου στον κόσμο, κατά μέσο όρο πάνω από 28&nbsp;°C τον Ιούλιο και τον Αύγουστο. Ως αποτέλεσμα, οι δείκτες θερμότητας ξεπερνούν τους 50&nbsp;°C για περισσότερες ημέρες κατά τη διάρκεια του καλοκαιριού. Η τεράστια υγρασία, αποτέλεσμα της ροής του αέρα από τα ζεστά νερά του περσικού Κόλπου, έχει ως αποτέλεσμα το νησί να έχει μικρότερες θερμοκρασίες σε σύγκριση με φυσιολογικά ερημικά κλίματα.

## Δείτε επίσης
* Κατάλογος φάρων του Ιράν
* Κατάλογος νησιών του Ιράν
* Χορμοζγκάν

## Παραπομπές


## Εξωτερικοί σύνδεσμοι
* Άτλαντας Επαρχιών Γκιτασενασί του Ιράν

Κατηγορία:Νησιά του Ιράν
Access All Areas

Το **Access All Areas** είναι η 10η συλλογή της τραγουδίστριας Άννας Βίσση και κυκλοφόρησε τον Δεκέμβριο του 2012 σε Ελλάδα και Κύπρο από τη Sony Music. Είναι η πρώτη συλλογή της Βίσση που περιλαμβάνει τραγούδια από τα πρώτα χρόνια της πορείας της μέχρι το 2012.

Η συλλογή κυκλοφόρησε αρχικά σε 500 αριθμημένα αντίτυπα, ενώ μετά την εξάντλησή τους, η εταιρεία κυκλοφόρησε επιπλέον 750 αντίτυπα το Μάρτιο του 2013.

Η έκδοση αποτελείται από 5 CD, ενώ συνοδεύεται από ένα λεύκωμα με δημοσιευμένες και ανέκδοτες φωτογραφίες τραβηγμένες από τη φωτογράφο Christine Crokos. Το εξώφυλλο επιμελήθηκε ο Μιχάλης Καββαδίας.

## Track listing
### CD1
# Όσο Έχω Φωνή
# Ας Κάνουμε Απόψε Μια Αρχή
# Αυτός Που Περιμένω
# Σαν Και Μένα Καμιά
# Αντίστροφη Μέτρηση
# Με Αγάπη Από Μένα Για Σένα
# Boom Boom Boom
# Εμείς
# Φωτιά
# Ο Τελευταίος Χορός
#Ακόμα Μία
# Αντίδοτο
# Βρε Κουτό
# Ένα Χρόνο Το Περισσότερο
# Λόγια Και Σιωπές
# Δεν Θα Υπάρξει Άλλο
# Είσαι
# Nylon
# Ερωτευμενάκι
# Για Ένα Όνειρο Ζούμε
# Τυραννιέμαι (Bonus Track)
μικρογραφία|205x205εσ|Αυτοκόλλητο που βρίσκεται σε κάθε αντίτυπο της πρώτης έκδοσης.

### CD2
# Δώδεκα
# Καλημέρα Καινούργια Μου Αγάπη
# Μεθυσμένη Πολιτεία
# Κόντρα (Breathless)
# Από Μακριά Κι Αγαπημένοι
# Εκεί
# Μαύρα Γυαλιά
# Σε Σκέφτομαι Συνέχεια
# Η Επόμενη Κίνηση
# Ελένη
# Ατμόσφαιρα Ηλεκτρισμένη
# Ψεύτικα
# Σεντόνια
# Είμαι
# Τραύμα
# Όλα Τα Λεφτά
# Λάμπω
# Φως
# Είμαι Πολύ Καλά
# Ο Πόνος Της Αγάπης
# Βενζίνη (Bonus Track)

### CD3
# Στην Πυρά
# Αγάπη Υπερβολική
# Δε Θέλω Να Ξέρεις
# Μην Ψάχνεις Την Αγάπη
# Και Έχω Τόσα Να Θυμάμαι
# Κακά Παιδιά
# Προτεραιότητα
# Τάσεις Αυτοκτονίας
# Βατερλό
# Ψυχεδέλεια
# Ένα Σου Λέω
# Έμπνευση
# Σκέπαστο
# Σαν Δολοφόνος Μανιακός
# Κυψέλη
# Τρελλαίνομαι (Κλίμα Τροπικό)
# Γκάζι
# Δεν Με Αγαπάς
# Σαδισμός
# Δαίμονες
# Μια Νύχτα Το Πολύ (Bonus Track)

### CD4
# Μόνο Αν Τρελαθώ
# Τρένο
# Αυτή Τη Φορά
# Τι Έχω Να Χάσω
# Αλήτισσα Ψυχή
# Κραυγή
# Για Τελευταία Φορά
# Πες Το Ξανά
# Θάνατος Είναι Η Αγάπη
# Η Μουσική Του Ανέμου
# Παραλύω
# Πράγματα
# Τα Μαθητικά Χρόνια
# Αποδείξεις
# Λονδίνο
# Να Τον Αγαπάς
# Τώρα
# Η Ζωή Συνεχίζεται
# Και Τι Έγινε
# Θιβέτ
# Ώρα Να Φεύγω (Bonus Track)

### CD5
# Τυραννιέμαι
# Είμαι Πολύ Καλά
# Ο Πόνος Της Αγάπης
# Βενζίνη
# Σαδισμός
# Δαίμονες
# Μια Νύχτα Το Πολύ
# Η Ζωή Συνεχίζεται
# Και Τι Έγινε
# Θιβέτ
# Ώρα Να Φεύγω

## Πορεία στα chart

↑θέση επανέκδοσης

## Δείτε επίσης
* *[[Άννα Βίσση (δισκογραφία)|Αναλυτική δισκογραφία της Άννας Βίσση]]*

## Παραπομπές


Κατηγορία:Δισκογραφία της Άννας Βίσση
Κατηγορία:Άλμπουμ του 2012
Χριστιανός Αύγουστος του Σλέσβιχ-Χόλσταϊν-Γκόττορπ

Ο **Χριστιανός Αύγουστος** (δανικά: *Christian August*, 11 Ιανουαρίου 1673 - 24 Απριλίου 1726) του  Οίκο του Σλέσβιχ-Χόλσταϊν-Γκόττορπ ήταν πρίγκιπας του Οϊτίν και επίσκοπος του Λύμπεκ. Επίσης κυβερνήτης του Χόλσταϊν-Γκόττορπ, ως επίτροπος του ανήλικου ανιψιού του.

## Βιογραφία
Ήταν ο δευτερότοκος γιος του Χριστιανού Αλβέρτου του Χόλσταϊν-Γκόττορπ και της Φρειδερίκης Αμαλίας, κόρης του Φρειδερίκου Γ΄ της Δανίας. 

Ο μεγαλύτερος αδελφός του, Φρειδερίκος Δ΄, διαδέχθηκε το 1695 τον πατέρα τους, ενώ στον Χριστιανό Αύγουστο δόθηκε το μικρό φέουδο του Οϊτίν και ο τίτλος του *[[Δούκας|δούκα]] του Χόλσταϊν-Οϊτίν*. Επίσης, ορίστηκε βοηθός Λουθηρανός επίσκοπος του Λύμπεκ (1701), πριγκιπάτου υποτελούς στη Γερμανία. Μετά η οικογένειά του κατάφερε να εκλεγεί εκεί επίσκοπος (1706). 

Το 1702 απεβίωσε ο Φρειδερίκος Δ΄ και άφησε τον γιο του, Κάρολο Φρειδερίκο, δύο ετών. Επίτροποι ανέλαβαν η μητέρα του, Εδβίγη Σοφία, και ο Χριστιανός Αύγουστος, που εγκαταστάθηκε ως διοικητής. Το 1708 απεβίωσε η Εδβίγη Σοφία και ο Χριστιανός Αύγουστος έμεινε μόνος κυβερνήτης. Το δουκάτο λεηλατήθηκε κατά τον Μεγάλο Βόρειο Πόλεμο (1700-21).

## Οικογένεια
Νυμφεύτηκε το 1704 την Αλβερτίνα Φρειδερίκη, κόρη του Φρειδερίκου Ζ΄ του Μπάντεν-Ντούρλαχ, και είχε δέκα τέκνα:
* Εδβίγη Σοφία Αυγούστα (1705 - 1764), ηγουμένη του Αββαείου του Χέρφορντ.
* Κάρολος Αύγουστος (1706 - 1727).
* Φρειδερίκη Αμαλία (1708 - 1782), μοναχή στο Κβέντλινμπουργκ.
* Άννα (1709 - 1758), παντρεύτηκε τον Γουλιέλμο της Σαξονίας-Γόθας-Αλτεμβούργου.
* Αδόλφος Φρειδερίκος (1710 - 1771), Βασιλιάς της Σουηδίας, Πρίγκιπας του Οϊτίν.
* Φρειδερίκος Αύγουστος Α΄ (1711 - 1785), Επίσκοπος του Λύμπεκ, Πρίγκιπας του Οϊτίν και Δούκας του Ολδεμβούργου.
* Ιωάννα Ελισάβετ (1712 - 1760), παντρεύτηκε τον Χριστιανό Αύγουστο του Άνχαλτ-Τσέρμπστ. Κόρη τους ήταν η:
** Αικατερίνη Β΄ της Ρωσίας.
* Γουλιέλμος Χριστιανός (1716 - 1719).
* Φρειδερίκος Κορράδος (1718 - 1719).
* Γεώργιος Λουδοβίκος (1719 - 1763), Πρίγκιπας του Χόλσταϊν-Γκόττορπ. Ο γιος του, Πέτρος, έγινε δούκας του Ολδεμβούργου.

## Πρόγονοι

## Αναφορές σε Πηγές


Κατηγορία:Οίκος του Σλέσβιχ-Χόλσταϊν-Γκόττορπ
Χριστιανός Αλβέρτος του Χόλσταϊν-Γκόττορπ

Ο **Χριστιανός-Αλβέρτος**, δανικά: Christian-Albert (13 Φεβρουαρίου 1641 - 6 Ιανουαρίου 1695) από τον Οίκο του Σλέσβιχ-Χόλσταϊν-Γκόττορπ ήταν δούκας του Χόλσταϊν-Γκόττορπ (1659-1695) και Λουθηρανός διοικητής του πριγκιπάτου-επισκοπής της Λυβέκης (1655-66).

## Βιογραφία
Ήταν ο δευτερότοκος (επιζήσας) γιος του Φρειδερίκου Γ΄ δούκα του Χόλσταϊν-Γκόττορπ και της Μαρίας-Ελισάβετ των Βέττιν, κόρης του Ιωάννη-Γεωργίου Α΄ εκλέκτορα της Σαξονίας.

Το 1659 ο πατέρας του απεβίωσε πολιορκούμενος στο κάστρο τού Τέννινγκ από τον Χριστιανό Ε΄ της Δανίας. Ο Χριστιανός-Αλβέρτος πιέστηκε να φύγει. Η υπόλοιπη ζωή του χαρακτηρίστηκε από διαμάχη με τη Δανία. Αν και νυμφεύτηκε τη Φρειδερίκη-Αμαλία, κόρη του Φρειδερίκου Γ΄ της Δανίας με την προοπτική να ειρηνεύσουν οι δύο χώρες, δεν άλλαξε κάτι. Η συμμαχία με τη Σουηδία, που είχε εγκαινιάσει ο πατέρας του, ενδυναμώθηκε και του παρείχε κάποια προστασία. Ωστόσο αυτή η σύνδεση παρέσυρε το δουκάτο σε όλες τις συγκρούσεις της Σουηδίας, όπως ο Μεγάλος Βόρειος Πόλεμος (1700-21) και μερικοί πόλεμοι με τη Δανία.

Το 1665 ίδρυσε το Πανεπιστήμιο του Κιέλου. Το 1675-89 έζησε εξόριστος στο Αμβούργο· το 1678 έλαβε μέρος στην οικοδόμηση της εκεί Όπερας *Όπερ αμ Γκένζεμαρκτ*. Τελικά με τη βοήθεια του Λεοπόλδου Α΄ των Αψβούργων κατάφερε να πιέσει τον βασιλιά της Δανίας να υπογράψει την επιστροφή του στο δουκάτο του. Ο ζωγράφος Γύργκεν Όφενς εργάστηκε για τον πατέρα του και για τον Χριστιανό-Αλβέρτο περισσότερο από 30 έτη.

Απεβίωσε το 1695 στο Γκόττορπ σε ηλικία 54 ετών.

## Οικογένεια
Νυμφεύτηκε το 1667 τη Φρειδερίκη-Αμαλία των Όλντενμπουργκ, κόρη του Φρειδερίκου Γ΄ της Δανίας & Νορβηγίας και είχε τέκνα:
* Σοφία-Αμαλία 1670-1710, παντρεύτηκε τον Αύγουστο-Γουλιέλμο των Γουέλφων, δούκα του Μπράουνσβαϊγκ-Λύνεμπουργκ.
* Φρειδερίκος Δ΄ 1671-1702, δούκας του Χόλσταϊν-Γκόττορπ.
* Χριστιανός-Αύγουστος 1673-1726, πρίγκιπας του Οϊτίν και επίσκοπος της Λυβέκης.
* Μαρία-Ελισάβετ 1678-1755, ηγουμένη στο αββαείο του Κβέντλινμπουργκ.

## Πρόγονοι

## Παραπομπές


Κατηγορία:Δούκες του Χόλσταϊν-Γκόττορπ